Հավելված N 1

Արդարադատության նախարարի

2023 թվականի հոկտեմբերի 20-ի

N 627-Լ հրամանի

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՏԱՐՈՂԱԿԱՆ ԵՎ ՊՐՈԲԱՑԻԱՅԻ ՈԼՈՐՏԻ 2024-2026 ԹՎԱԿԱՆՆԵՐԻ ՀԻՄՆԱԿԱՆ ՈՒՂՂՈՒԹՅՈՒՆՆԵՐԸ**

**ՆԵՐԱԾՈՒԹՅՈՒՆ**

1. Հայաստանում ներկայումս ընթացող սահմանադրական, դատական և իրավական բարեփոխումների համատեքստում առանձնահատուկ նշանակություն է տրվում պատիժ կրող անձանց իրավունքների և օրինական շահերի արդյունավետ պաշտպանությանը, ինչպես նաև նրանց համար երաշխիքների ստեղծմանը։ Այդ իրավունքների և օրինական շահերի իրացման արդյունավետ մեխանիզմների ապահովումը, շարունակական կատարելագործումը և գնահատումը կարևոր նշանակություն ունեն։ Հայաստանի Հանրապետությունում քրեական արդարադատության և պատիժների համակարգում հիմնարար բարեփոխումների սկիզբը հիմնականում դրվեց վերջերս իրականացված դատական և իրավական բարեփոխումներով։

2. Բազմաթիվ են Հայաստանի Հանրապետության կառավարության անդրադարձերը տարբեր ռազմավարական փաստաթղթերում քրեակատարողական և պրոբացիայի ոլորտի բարելավմանը: Սակայն հաշվի առնելով, որ քրեակատարողական և պրոբացիայի ոլորտների առնչությամբ պատասխանատու լիազոր մարմին է Արդարադատության նախարարությունը, ուստի 2024-2026 թվականների համար անհրաժեշտություն է առաջացել ձևավորել հիմնական ուղղությունները և հաստատել դրանց իրականացման ծրագիրը:

3. Մինչ սույն հիմնական ուղղությունների ընդունումը մի շարք զարգացումներ են տեղի ունեցել, որոնք ուղղակի և անուղղակի ազդեցություն են ունեցել կամ պետք է ունենան քրեակատարողական և պրոբացիայի ոլորտի վրա: Ինչպես նախատեսված էր նաև Հայաստանի Հանրապետության 2019-2023 թվականների դատական և իրավական ոլորտի բարեփոխումներով, Հայաստանի Հանրապետության քրեական արդարադատության ոլորտի նոր օրենսդրությունը մշակվեց և ընդունվեց Հայաստանի Հանրապետության ազգային ժողովի կողմից։ Նոր օրենսդրությունը նախատեսեց պատիժների նոր տեսակներ՝ հիմնականում ազատազրկման այլընտրանքային պատիժներ, ինչպես նաև խափանման նոր միջոցներ՝ տնային կալանքը և վարչական հսկողությունը։

4. Քրեակատարողական նոր օրենսգիրքը նախատեսում է նոր կառուցակարգեր՝ քրեակատարողական հիմնարկներում (այսուհետ նաև՝ ՔԿՀ) վերասոցիալականացման ներդրման, ինչպես նաև կարգավորում է ազատությունից զրկելու հետ չկապված պատիժների կիրառումը, ինչպիսիք են՝ տուգանքը, հանրային աշխատանքը և այլն։ Քրեակատարողական նոր օրենսգիրքը կարգավորում է նաև պայմանական վաղաժամկետ ազատելու կարգի առանձնահատկությունները (որը նախկինում կարգավորվում էր Հայաստանի Հանրապետության քրեական դատավարության օրենսգրքով): Այս փոփոխությունները կհանգեցնեն վերանայումների և բարեփոխումների ինչպես քրեակատարողական, այնպես էլ Պրոբացիայի ծառայություններում։

5. Ի լրումն կալանավորված անձանց և դատապարտյալների՝ ՔԿՀ ընդունելու սահմանված ստանդարտ գործողություններին, ապահովելով ՔԿՀ-ներում հոգեկան առողջության և ինքնասպանությունների կանխարգելման հետ կապված միջազգային չափանիշներն ու պահանջները՝ Արդարադատության նախարարի հրամանով հաստատվել են ՔԿՀ-ներում ինքնասպանության և ինքնավնասման ռիսկերի զննության և գնահատման գործիքների ձևաթղթերը: Այդ հրամանով նախատեսված գործիքներն ուժի մեջ են մտել 2022 թվականի օգոստոսի 1-ից:

6. Ի թիվս այլ նոր զարգացումների՝ Հայաստանի Հանրապետության դատական և իրավական բարեփոխումների 2022-2026 թվականների նոր ռազմավարությունը նախատեսում է զարգացումներ քրեակատարողական և պրոբացիայի ոլորտներում՝ կապված դրանց հաշվետվողականության, թափանցիկության և արդյունավետության հետ։ Մասնավորապես, էլեկտրոնային արդարադատության համակարգի զարգացման գլուխն անդրադառնում է e-probation էլեկտրոնային կառավարման համակարգի ներդրմանը և գործունեությանը, ինչպես նաև e-penitentiary էլեկտրոնային կառավարման համակարգի արդիականացման անհրաժեշտությանը:

Դատական և իրավական ռազմավարությունը շեշտում է, որ և՛ Արդարադատության նախարարության քրեակատարողական ծառայությանը (այսուհետ՝ Քրեակատարողական ծառայություն), հատկապես հայեցակարգային նոր ՔԿՀ-ի ստեղծման համատեքստում, և՛ Պրոբացիայի ծառայությանն անհրաժեշտ է համալրվել պրոֆեսիոնալ և բարեկիրթ կադրերով՝ գործնականում վերասոցիալականացման և վերականգնողական արդարադատության գաղափարախոսությունների ամրապնդման և դրանք արդյունավետ իրագործման համար: Պրոֆեսիոնալ անձնակազմի պատրաստումը կարող է իրականացվել՝ ներառելով տեսական և գործնական գիտելիքների համադրման նմանատիպ մեթոդներ: Բացի այդ, քրեակատարողական ծառայողների հաշվետու և թափանցիկ գործելաոճն ապահովելու և կոռուպցիոն ռիսկերը նվազեցնելու համար անհրաժեշտ է ՔԿՀ-ներում տեղադրել տեսահսկման նոր համակարգեր և ապահովել օպերատիվ կառավարման ժամանակակից գործիքներ։ Նման ռեսուրսները հնարավորություն կընձեռեն նաև նշված գործիքների միջոցով ձեռք բերված տվյալները, որպես ապացույց օգտագործել հնարավոր ապագա վարույթներում։

Հայաստանի վերափոխման ռազմավարություն 2050-ն ուղղակի ամրագրում է, որ 2025 և 2030 թվականների 1-ին մեգանպատակն է կիրթ և կարողունակ քաղաքացին, ժողովուրդը, ինչն ունենալու ենք գիտելիքի, մշակույթի, գիտակցության, հմտությունների համատարած ներառական, նորարարական և հանրամատչելի զարգացման և յուրացման միջոցով, որը հանդիսանում է նաև դատապարտյալների վերասոցիալականացման հիմնասյուններից մեկը: Հայաստանի վերափոխման ռազմավարություն 2050-ը նույն տարիների համար նախատեսում է 2-րդ մեգանպատակ՝ արդյունավետ և հաշվետու կառավարումը, որը միտված է պետական մարմինների գործունեությունը դարձնել թափանցիկ, հանրամատչելի, արդյունավետ, վերահսկելի և մասնակցային, ինչպես նաև հանրային ծառայողներին դարձնել նախաձեռնող, արդյունքին միտված, բարեվարքության բարձրագույն նորմերին համապատասխանող, պատասխանատու և արհեստավարժ: Բացի այդ, Հայաստանի վերափոխման ռազմավարություն 2050-ը նաև առաջնահերթություն է տալիս անհատին՝ նրա իրավունքների պաշտպանությանը, բարեկեցիկ պայմանների ստեղծմանը և պետության կողմից արժևորմանը՝ փոխադարձ հարգանքի հիմքով:

7. Սույն փաստաթղթի հիմնական նպատակն ու ակնկալվող արդյունքներն են՝

1. քրեակատարողական համակարգի բարելավում, որը ենթադրում է ազատազրկման ավանդական պատժիչ գաղափարախոսությունից անցում դեպի վերասոցիալականացման և վերականգնողական արդարադատության գաղափարախոսությանը,
2. քրեական ենթամշակույթի դեմ պայքար, քրեակատարողական և պրոբացիայի համակարգում կոռուպցիայի հաղթահարում, կրկնահանցագործության նվազեցում՝ հասարակության անվտանգությունն ապահովելու նպատակով:

8. Արդարադատության նախարարության առաջնահերթությունները կենտրոնանում են հետևյալ հիմնական նպատակների շուրջ (ներառյալ իրենց սեփական ուղղությունները)՝

1. օրենսդրական դաշտի կատարելագործում դեպի քրեակատարողական և պրոբացիայի ավելի մարդասիրական ծառայություն,
2. ՔԿՀ-ների և պրոբացիայի ենթակառուցվածքների ու տարածքների արդիականացում,
3. ազատությունից զրկված անձանց և պրոբացիայի շահառուների վերականգման և վերասոցիալականացման ապահովմանն ուղղված միջոցառումների մշակում,
4. կառավարման համակարգի և անվտանգության բարելավում։

# 

## **ՈՒՂՂՈՒԹՅՈՒՆ I**՝ **ՔՐԵԱԿԱՏԱՐՈՂԱԿԱՆ ԵՎ ՊՐՈԲԱՑԻԱՅԻ ՈԼՈՐՏԻ ՕՐԵՆՍԴՐՈՒԹՅԱՆ ԿԱՏԱՐԵԼԱԳՈՐԾՈՒՄ**

9. Քրեակատարողական և պրոբացիայի ոլորտի օրենսդրության կատարելագործումն Արդարադատության նախարարության կողմից հռչակված առաջնահերթություններից է։ Քրեակատարողական նոր օրենսգիրքը, «Պրոբացիայի մասին» օրենքում նախատեսվող փոփոխությունները պահանջում են որոշակի փոփոխություններ գործող ենթաօրենսդրական նորմատիվ իրավական ակտերի մեջ՝ օրենսգրքում դրույթների իրականացմանն աջակցելու ու դրանց կիրառումն ապահովելու, նորամուծությունները ներդնելու և կանխատեսվող անցումներն ապահովելու համար: Այս նորմատիվ ակտերը նկարագրում են, թե գործնականում ինչպես պետք է մեկնաբանվի օրենսդրությունը և իրականացվեն գործողությունները:

### Քրեակատարողական և պրոբացիայի ծառայության օրենսդրության բարեփոխում

10. Նախատեսվող հիմնական օրենսդրական փոփոխություններից մեկը վերաբերում է Պրոբացիայի ծառայության՝ որպես առանձին պետական ծառայության կարգավիճակի վերանայմանը և պրոբացիայի ծառայողների համար սոցիալական երաշխիքների նախատեսմանը։

11. Այս ուղղության նպատակն է օրենսդրական փոփոխությունների միջոցով դիտարկել Պրոբացիայի ծառայության կարգավիճակի փոփոխություն և պրոբացիայի ծառայողների սոցիալական երաշխիքների համակարգի վերանայում (անկախության համար անհրաժեշտ և բավարար երաշխիքներ տրամադրելու միջոցով)՝ նպատակ ունենալով բարձրացնել Պրոբացիայի ծառայության արդյունավետությունը։ Պրոբացիայի ծառայությանը վերապահված է նաև պատիժների կատարման հատուկ գործառույթ, ինչով պայմանավորված, խնդիրներ են առաջանում ներկայիս կարգավիճակով ծառայության պատշաճ իրականացման առումով։ Նախ, հանդիսանալով քաղաքացիական ծառայող՝ պրոբացիայի ծառայողի համար գործնականում խնդիրներ են առաջանում ոչ աշխատանքային ժամերին և օրերին օրենքով իրեն վերապահված լիազորությունների իրականացումն ապահովելու հարցում։ Երկրորդ, ձևավորված լինելով Արդարադատության նախարարության քրեակատարողական վարչության այլընտրանքային պատիժների կատարման բաժնի (այսուհետ՝ ԱՊԿԲ) հիմքի վրա՝ ԱՊԿԲ-ից Պրոբացիայի ծառայության կազմում ընդգրկված և Պրոբացիայի ծառայությունում նոր աշխատանքի ընդունված աշխատողները հայտնվել են սոցիալական պաշտպանության տարբեր մակարդակներում (աշխատավարձի չափ, սոցիալական երաշխիքներ և այլն):

12. Պրոբացիայի ծառայողների համար, ովքեր անմիջականորեն աշխատում են մեղադրյալների կամ դատապարտյալների հետ որպես վերահսկող մարմին, կրթության սկզբնական մակարդակը պետք է համարժեք լինի Եվրոպական որակավորումների շրջանակի 6-րդ մակարդակին և ցանկալի է, որ նրանք ունենան համալսարանական կրթություն հետևյալ բնագավառում՝ հոգեբանություն, սոցիալական աշխատանք, իրավագիտություն և այլն։

13. Օրենսդրական փոփոխությունների միջոցով նախատեսվում է հասնել հետևյալ արդյունքների՝

1. Պրոբացիայի ծառայությունը պետական ծառայության առանձին տեսակ է, առնվազն, քրեակատարողական ծառայությանը հավասար)՝ որպես պատիժների կատարման համար պատասխանատու ծառայության,
2. Պրոբացիայի ծառայողների աշխատավարձի դրույքաչափերը սահմանվում են «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքով՝ առանձին աղյուսակով,
3. Պրոբացիայի ծառայությունն ունի իր ծառայողների աշխատանքի արդյունավետության գնահատման համար ներդրված չափանիշներ և գործիքներ,
4. Պրոբացիայի ծառայությունն ունի հաշտարարություն իրականացնելու լիազորություն՝ տարբերակված մոտեցում դրսևորելով անչափահասների, ընտանիքում բռնության դեպքերի և օրենքով նախատեսված այլ հարցերի առնչությամբ,
5. Պրոբացիայի ծառայությունն ունի ուսուցման համար իր մեթոդները և վերապատրաստման ընթացակարգերը:

14. Անհրաժեշտ է վերանայել Հայաստանի Հանրապետության քրեական, քրեական դատավարության և քրեակատարողական նոր օրենսգրքերից առաջ ընդունված ակտերը, մասնավորապես.

1. կալանավորված անձանց և դատապարտյալների հետ սոցիալական, հոգեբանական և իրավական աշխատանքներ իրականացնող կառուցվածքային ստորաբաժանումների գործունեության կարգը,
2. քրեակատարողական ծառայության կենտրոնական մարմնում գործող տեղաբաշխման հանձնաժողովի կազմը և գործունեության կարգը:

### Պատժի կրումից պայմանական վաղաժամկետ ազատման համակարգի բարեփոխում

15. Միջազգային մոտեցումը շեշտում է, որ պայմանական վաղաժամկետ ազատումը գործիք է կրկնահանցագործության ռիսկը նվազեցնելու և վերականգնման աստիճանը բարձրացնելու համար։ Օրենսդրական փոփոխությունների միջոցով նախատեսվում է առնվազն հասնել ստորև նշված նպատակներին.

1. փոփոխել դատարաններին տրամադրվող զեկույցների ձևաչափը` տեղեկատվություն ներառել պայմանական վաղաժամկետ ազատված անձանց ապագայի մասին՝ ներառյալ ընտանեկան հանգամանքները, դատապարտյալի վերաբերմունքն իր կյանքը փոխելու և կատարված վնասի հատուցման վերաբերյալ, աջակցությունն ընտանիքի կամ գործընկերների կողմից, թեմաներ, որոնց վերաբերյալ անհրաժեշտ է օգնություն և աջակցություն, որը պետք է ապահովվի Պրոբացիայի ծառայության կողմից, և ամբողջական եզրակացություն՝ ներառյալ խորհրդատվությունը,
2. ավելացնել անցկացվող հարցազրույցների թիվը մինչև պայմանական վաղաժամկետ ազատումը (առնվազն 2),
3. տեղեկատվության փոխանակում ՔԿՀ-ի և Պրոբացիայի ծառայության միջև մինչև զեկույցների վերջնական մշակումը. կարևոր է, որ երկու ծառայություններն էլ ի գիտություն ընդունեն միմյանց դիտարկումներն ու առաջարկությունները,
4. յուրաքանչյուր նախկին դատապարտյալի համար իրականացնել ազատվելուց հետո անհատական գործողությունների ծրագիր։

### Վերասոցիալականացման և վերականգնողական մոտեցման ընդլայնում

16. Քրեակատարողական և պրոբացիայի ոլորտի 2019-2023 թվականների ռազմավարությունն ընդունում էր, որ պետք է անցում կատարվի «ազատազրկման ավանդական պատժիչ գաղափարախոսությունից դեպի վերասոցիալականացման և վերականգնողական արդարադատության գաղափարախոսությանը» և ճանաչում էր Պրոբացիայի դերը վերականգնողական արդարադատության ոլորտում: Այս ինստիտուտի կայացմանը հնարավոր չէ հասնել միայն Պրոբացիայի ծառայության ջանքերի միջոցով:

17. Այս լույսի ներքո ցանկացած վերականգնողական միջոցառման հաջող իրականացումն ապահովելու համար անհրաժեշտ է երեք նախապայման։ Դրանք ներառում են՝ 1) ներդրում վերականգնման մեջ, 2) համաձայնություն դինամիկ անվտանգության վերաբերյալ ՔԿՀ-ի անձնակազմի և դատապարտյալների միջև հաղորդակցության առումով և 3) ազատությունից զրկելու ընթացքում վերականգնման կարիքների պատշաճ ըմբռնում, մասնավորապես՝ ռիսկերի և կարիքների նախնական գնահատման միջոցով:

## **ՈՒՂՂՈՒԹՅՈՒՆ II**՝ **ՔՐԵԱԿԱՏԱՐՈՂԱԿԱՆ ԵՎ ՊՐՈԲԱՑԻԱՅԻ ՊԱՅՄԱՆՆԵՐԻ ԲԱՐԵԼԱՎՈՒՄ**

### Քրեակատարողական հիմնարկների օպտիմալացում և արդիականացում

18. Այս նպատակը միտված է ՔԿՀ-ների և Պրոբացիայի ծառայության շենքային և տեխնիկական հագեցվածության ապահովմանը, ենթակառուցվածքների զարգացմանը, որի արդյունքում կալանավորված անձանց և դատապարտյալների համար կապահովվեն միջազգային չափանիշներին համապատասխան պահման պայմաններ։ ՔԿՀ-ները կվերազինվեն անվտանգության և հսկողության ապահովման ժամանակակից ինժեներատեխնիկական միջոցներով, որոնք կնպաստեն հիմնարկների արդյունավետ կառավարման գաղափարի ներդրմանը։ Որոշ ՔԿՀ-ներում պայմաններն անմխիթար էին, իսկ որոշ դեպքերում՝ ծայրահեղ վատ, հետևաբար առաջնային խնդիր է մի քանի ՔԿՀ-ներում շենքային պայմանների բարելավումը և նյութատեխնիկական հագեցվածության ապահովումը: Տնտեսական արդյունավետության տեսանկյունից նպատակահարմար է առաջիկա տարիներին շահագործման հանձնել նոր ՔԿՀ։ Նախատեսվում է Երևան քաղաքի Էրեբունի վարչական շրջանում կառուցել նոր ՔԿՀ, որի գործարկումը պետք է աստիճանաբար իրականացվի, և դրա կառուցումն իր հերթին ենթադրելու է Երևանում գտնվող չորս ՔԿՀ-ների փակում կամ դրանց շահագործման դադարեցում։

19. Նոր ՔԿՀ-ի դեպքում կպահանջվի 3/1 եվրոպական միջին հարաբերակցությամբ (որտեղ «3»-ը կալանավորված անձանց և դատապարտյալների միջին թիվն է, «1»-ը՝ ՔԿՀ-ի աշխատողների) մոտ 300-350 աշխատող՝ ներառյալ հիմնարկի ղեկավար-վարչական անձնակազմը և արագ արձագանքման խումբ՝ մոտ 50-60 աշխատող (4 հերթափոխով, յուրաքանչյուր հերթափոխին՝ 10-15 աշխատող): ՔԿՀ-ները տեխնիկական միջոցներով վերազինման ոլորտում մեծ կարևորություն ունի նաև արտակարգ իրավիճակներում գործելու պլանի մշակումը, ՔԿՀ-ին սպառնացող բնածին և տեխնածին վտանգների հիման վրա քաղաքացիական պաշտպանության պլանի մշակումն ու հաստատումը, արտակարգ իրավիճակներում ՔԿՀ-ների դիմակայունության մակարդակի բարձրացումը:

### Անչափահասների պահման պայմանների բարելավում

20. Անչափահասները համարվում են քրեակատարողական համակարգի խոցելի խմբերի ներկայացուցիչներ: Անչափահասների հետ անմիջականորեն աշխատող՝ ՔԿՀ-ի անձնակազմը պետք է պարտադիր մասնագիտական վերապատրաստում անցնի երեխաների իրավունքների վերաբերյալ։

21. Երեխայի իրավունքների մասին կոնվենցիայի, Անչափահասների նկատմամբ արդարադատություն իրականացնելու վերաբերյալ ՄԱԿ-ի նվազագույն ստանդարտ կանոնների («Պեկինյան կանոններ»), ինչպես նաև Եվրոպական վերանայված բանտային կանոնների համաձայն՝ ՔԿՀ-ներում անչափահասները պետք է ապահովվեն իրենց տարիքին, սեռին, անձին և լիարժեք զարգացման շահերին համապատասխան խնամքով, պաշտպանությամբ և սոցիալական, հոգեբանական, բժշկական, ֆիզիկական, կրթության և արհեստավարժության բնագավառների ողջ անհրաժեշտ օգնությամբ։ Ավելին, նրանք պետք է պահվեն մեծահասակներից առանձին, հատուկ հիմնարկում կամ հիմնարկի հատուկ բաժանմունքում: Վերոնշյալ հանգամանքների և անչափահասների արդարադատության հիմնարար սկզբունքների շրջանակներում Հայաստանի Հանրապետության քրեական նոր օրենսգիրքը բարձրացրել է պատիժը կրելու, պատասխանատվությունից և պատժից ազատելու և դատվածության վերացման համար նախատեսված տարիքային շեմը մինչև 21 տարեկան։ Հայաստանի Հանրապետության քրեական օրենսդրության այս բարեփոխումը չի կարող իր ազդեցությունը չթողնել պատժի կատարման վրա։ Այս առումով, նախատեսվում է ամբողջությամբ վերանայել անչափահաս և երիտասարդ դատապարտյալների նկատմամբ վերաբերմունքը և վերափոխել ներկայումս գործող «Աբովյան» ՔԿՀ-ը։

### Կին դատապարտյալների պահման պայմանների բարելավում

22. «Աբովյան» ՔԿՀ-ը կանանց միակ ՔԿՀ-ն է Հայաստանի Հանրապետությունում, որտեղ գտնվում են ինչպես կալանավորված, այնպես էլ դատապարտյալ կանայք։ Անձնակազմը խառն է՝ արական և իգական սեռի ներկայացուցիչներ, սակայն ղեկավարությունը կազմված է միայն արական սեռի ծառայողներից։ Անձնակազմի լրակազմը պետք է վերանայվի՝ ապահովելու համար բավարար թվով կին աշխատողների քանակը, ովքեր անմիջական կապ կունենան կին կալանավորված անձանց կամ դատապարտյալների հետ: Անձնակազմի իգական սեռի ներկայացուցիչների կարողությունների զարգացման միջոցառումները պետք է ներառեն նաև ղեկավար պաշտոններ զբաղեցնելու հնարավորություն: «Աբովյան» ՔԿՀ-ի ղեկավար կազմի տեղակալներից առնվազն մեկը պետք է կին լինի, ով կվերահսկի կանանց բաժանմունքի գործունեությունը։

23. Կին կալանավորված անձանց կամ դատապարտյալների հետ աշխատելու համար նշանակված ողջ անձնակազմը պետք է պարտադիր վերապատրաստում անցնի՝ կապված գենդերային հատուկ կարիքների և կին կալանավորված անձանց կամ դատապարտյալների իրավունքների հետ: Անհրաժեշտ է «Աբովյան» ՔԿՀ-ի (կանանց բաժին) գործունեությունը և առօրյա կյանքը կարգավորող ՔԿՀ-ի ներքին կանոնները համապատասխանեցնել կանանց ազատազրկման նկատմամբ գենդերազգայուն մոտեցումների պահանջներին՝ համաձայն Բանգկոկյան կանոնների: Սա նաև պետք է ենթադրի դրույթներ գենդերազգայուն մոտեցումների վերաբերյալ՝ կապված կին դատապարտյալների խուզարկությունների (մերկացմամբ և մարմնի խոռոչների քննմամբ) և մարդու արժանապատվության չարաշահումից երաշխիքների սահմանման հետ:

### Հաշմանդամություն ունեցող անձանց քրեակատարողական հիմնարկներում պահելու համար մատչելի պայմանների ապահովում

24. Այս ուղղության նպատակները միտված են ըստ առաջնահերթության՝ ՔԿՀ-ներում հաշմանդամություն ունեցող անձանց պահման անհրաժեշտ և մատչելի պայմաններով ապահովելուն: ՔԿՀ-ները, օրենսդրությամբ սահմանված կարգով և պայմաններին համապատասխան, իրենց իրավասությունների շրջանակներում հաշմանդամություն ունեցող անձանց համար ապահովում են ֆիզիկական միջավայրի, տեղեկատվության և հաղորդակցության մատչելիությունը, այդ թվում՝ բնակելի, հասարակական, արտադրական և այլ գործառնական նշանակություն ունեցող շենքերի և շինությունների մատչելիության, տրանսպորտային համակարգից, տեղեկատվության և հաղորդակցության միջոցներից, հանգստի և ժամանցի վայրերից անարգել օգտվելու պայմանների ստեղծումը:

### Պրոբացիայի ծառայության պայմանների բարելավում

25. Պրոբացիայի ծառայության ներկայիս վարչական տարածքը չի բավարարում օրենքով վերապահված գործառույթների լիարժեք և արդյունավետ իրականացմանը, քանի որ անհրաժեշտ է նոր վարչական տարածք՝ շենք/շինություն՝ հաշվի առնելով Պրոբացիայի ծառայությանն օրենքով վերապահված լիազորությունների առանձնահատկությունները, ինչպես նաև հետևյալ հանգամանքները.

1. պրոբացիայի շահառուների համար կրթական և մասնագիտական դասընթացներ իրականացնելու նպատակով, աշխատասենյակների բավարար քանակը թույլ կտա պրոբացիայի աշխատողներին պրոբացիայի շահառուների հետ իրականացնել անհատական զրույցներ, տրամադրել հոգեբանական և իրավական խորհրդատվություն, ինչպես նաև իրականացնել այլ վերասոցիալականացման աշխատանքներ,
2. «Պրոբացիայի մասին» Հայաստանի Հանրապետության օրենքի փոփոխությամբ իրականացվելու են կառուցվածքային փոփոխություններ, ստեղծվելու են նոր ստորաբաժանումներ (մասնագիտական և աջակցող)՝ ինչից ելնելով նախատեսվում է հաստիքների ավելացումը։

26. Քրեական ոլորտը կարգավորող նոր օրենսդրությամբ 2022 թվականից Պրոբացիայի ծառայության գործառույթները կրկնապատկվել են՝ պայմանավորված ծառայության կողմից նոր պատիժների կատարմամբ, ինչպես նաև՝ նոր խափանման միջոցների կիրառմամբ: Մասնավորապես օրեցօր ավելացող այլընտրանքային խափանման միջոցների՝ տնային կալանքի և վարչական հսկողության իրականացնելու արդյունավետության բարձրացման նպատակով, Պրոբացիայի ծառայության կարգավիճակի փոփոխություններով պայմանավորված, նախատեսվում է վերանայել տարածքային մարմինների գործառութային բաժանումը՝ ապահովելով աշխատանքի օպերատիվությունը։



## **ՈՒՂՂՈՒԹՅՈՒՆ III**՝ **ՎԵՐԱԿԱՆԳՆՄԱՆ ԵՎ ՎԵՐԱՍՈՑԻԱԼԱԿԱՆԱՑՄԱՆ ԲԱՐԵԼԱՎՈՒՄԸ ՔՐԵԱԿԱՏԱՐՈՂԱԿԱՆ ԾԱՌԱՅՈՒԹՅՈՒՆՈՒՄ**

27. Ընդգծելով վերականգնման և վերասոցիալականացման կարևորությունը՝ նախատեսվում է ՔԿՀ-ներում իրականացնել երեք տեսակի վերականգնողական ծրագրեր՝ հոգեբանական, մասնագիտական և կրթական:

28. Հոգեբանական վերականգնողական ծրագրերը կենտրոնանում են պատժի ենթարկված անձի սոցիալական և հոգեկան առողջության վրա:

29. Մասնագիտական վերականգնողական ծրագրերն ուղղված են դատապարտյալին աշխատաշուկա մուտք գործելուն նախապատրաստելուն՝ մասնագիտական կրթություն տրամադրելու միջոցով:

30. Կրթական վերականգնողական ծրագրերը թույլ են տալիս դատապարտյալներին ստանալ ընդհանուր, մասնագիտական և բարձրագույն կրթություն։

### Վերասոցիալականացման և վերականգնման բարելավում

31. Այս ուղղության նպատակները միտված են պատժի կատարման ընթացքում շեշտադրել վերականգնողական սկզբունքների դերը: Անհրաժեշտ է խթանել և կատարելագործել հանցանք կատարած անձանց վերասոցիալականացման և հասարակությունում վերաինտեգրման ծրագրերն ինչպես ՔԿՀ-ներում գտնվելու ընթացքում, այնպես էլ վերահսկողության ընթացքում և պատժի կրումից հետո։

32. Այս համատեքստում մեծ դերակատարում է ունենալու պատժի և վերահսկողության անհատական պլանավորումը, ինչպես նաև ռիսկերի և կարիքների գործիքի մշակումը և հետևողական ներդրումը: Նշված գործընթացում անչափահասները պետք է հատուկ ուշադրության արժանանան։ Գործնականում անհրաժեշտ է հաշվի առնել անչափահասներին բնորոշ ռիսկերն ու կարիքները, այնուհետև՝ իրականացնել պատժի կամ վերահսկողության անհատական պլանավորում՝ կենտրոնում ունենալով անչափահասների լավագույն շահը։

33. Վերականգնման և վերասոցիալականացման աստիճանական իրականացման համար անհրաժեշտ է իրականացնել հետևյալ քայլերը՝

1) դատապարտյալի ռիսկերի և կարիքների գնահատում ՔԿՀ ընդունվելուց անմիջապես հետո, որը պետք է կրի շարունակական բնույթ,

2) ՔԿՀ-ների տարբեր անվտանգային գոտիներ տեղավորելը՝ հիմնված այնպիսի գործոնների վրա, ինչպիսիք են՝ փախուստի և կոնֆլիկտների ռիսկը, դատապարտյալների՝ պատշաճ վերաինտեգրվելու հնարավորությունը և պատժի կատարման փուլը,

3) պատժի կատարման անհատական պլանավորում, որը պետք է իրականացվի պատժի կրման ընթացքում, և որին արդյունավետ կլինի ներգրավել Պրոբացիայի ծառայության ներկայացուցիչ,

4) դասընթացներին կամ վերաինտեգրման ծրագրերին մասնակցելու դատապարտյալների հնարավորությունը:

### Քրեակատարողական հիմնարկներում արտախցային զբաղվածության բարելավում

34. Պետք է անհրաժեշտ քայլեր ձեռնարկվեն ՔԿՀ-ներում կալանավորված անձանց և դատապարտյալների վերաինտեգրման, արտախցային զբաղվածության խթանման ուղղությամբ (օրինակ՝ աշխատանք, ակտիվ մասնակցություն սպորտային, մշակութային միջոցառումներին և այլն): Աշխատանքային զբաղվածության ապահովման համար առավել նպատակահարմար է դիտարկել ՔԿՀ-ներում փոքր արտադրական գործունեության խթանման հնարավորությունը։ Անհրաժեշտ է քննարկել բիզնես միջավայրի համար առողջ պայմաններ ստեղծելու հնարավորությունները, ՔԿՀ-ում արտադրության հիմնումը դարձնել հնարավորինս գրավիչ, որի արդյունքում հնարավոր կլինի լուծում տալ ինչպես կալանավորված անձանց և դատապարտյալների զբաղվածության, այնպես էլ արտադրանքի իրացման հիմնախնդիրներին: Անհրաժեշտ է նաև թիրախավորված վերասոցիալական միջոցառումներ և ծրագրեր մշակել նաև պրոբացիայի շահառուների համար:

35. Հաշվի առնելով արտախցային զբաղվածության առանձնահատկությունները՝ զբաղվածությունը լինում է երեք տեսակի.

1. զբաղվածություն,
2. կրթություն, ներառյալ՝ մասնագիտական վերապատրաստումները,
3. վերականգնողական ծրագրեր (թե՛ հավատարմագրված, թե՛ չհավատարմագրված)։

36. Կալանավորված անձանց և դատապարտյալների զբաղվածության, կրթության և վերականգնողական ծրագրերին զուգահեռ կարևոր է, որ նրանք իրենց ազատ ժամանակը հանրօգուտ ձևով տնօրինելու հնարավորություն ունենան: Առաջարկվում է սպորտային ժամանց, գրադարան և սեղանի խաղեր՝ որպես ձանձրույթի դեմ պայքարի միջոցներ:

37. Ե՛վ Քրեակատարողական ծառայությունը, և՛ «Իրավական կրթության և վերականգման ծրագրերի իրականացման կենտրոն» ՊՈԱԿ-ը (այսուհետ՝ ՊՈԱԿ) պատասխանատու են և նպատակ ունեն կազմակերպել վերականգնողական և կրթական գործունեություն ու ծրագրեր դատապարտյալների հետ։

38. «Արթիկ», «Վանաձոր», «Աբովյան», «Սևան» ՔԿՀ-ներն ունեն ազատ տարածքներ, որտեղ հնարավոր է ստեղծել ժամանակակից ջերմոցներ, ներգրավել դատապարտյալներին և արտադրել մրցունակ արտադրանք։ Փաստացի ներդրումային գործունեությունը պետք է իրականացնեն մասնավոր ընկերությունները՝ երկարաժամկետ մրցութային պայմանագրի հիման վրա, որը պարտավորեցնում է մրցույթի հաղթողին ներգրավել դատապարտյալներին ձեռնարկատիրական գործունեության մեջ։ Դատապարտյալների զբաղվածությունը չպետք է սահմանափակվի ֆիզիկական բնույթի գործունեությամբ։ ՔԿՀ-ներում անհրաժեշտ է ներդնել թվային աշխատանքների իրականացման և վերարտադրման ինստիտուցիոնալ համակարգեր։

39. Վերասոցիալականացման միջոցառումների շարքում առանձնահատուկ նշանակություն ունի դատապարտյալների կրթության իրավունքի իրացմանն ուղղված քայլերի նախաձեռնումը, մասնագիտական կրթության նոր ծրագրերի ներդրումը, որի շրջանակներում անհրաժեշտ է իրականացնել դատապարտյալների մասնագիտական կրթության կարիքների գնահատում, որի հիման վրա կմշակվեն կրթական նոր ծրագրեր կամ կփոփոխվեն ընթացիկ ծրագրերը։

40. Ազատությունից զրկված անձանց կրթության իրավունքի արդյունավետ իրացումը երաշխավորելու նպատակով անհրաժեշտ է իրականացնել կարիքների գնահատում, որի հիման վրա հնարավոր կլինի մշակել և աստիճանաբար բոլոր ՔԿՀ-ներում ներդնել նոր մասնագիտական կրթական ծրագրեր։ Ներկայումս ՊՈԱԿ-ն իրականացնում է ինչպես կրթական դասընթացների և հմտությունների, այնպես էլ գեղագիտական դաստիարակության ուսուցում, որի նպատակն է նպաստել ՔԿՀ-ներում պատիժ կրող և պատժից ազատվել պատրաստվող անձանց, ինչպես նաև պրոբացիայի շահառուների վերասոցիալականացմանը։ Բացի այդ, մշակվել են ազատությունից զրկված անձանց մասնագիտական կրթության կարիքի գնահատման մեթոդաբանությունը և գործիքները, որոնց կիրառումը հնարավորություն կտա մշակել պահանջված նոր և արդյունավետ մասնագիտական կրթական ծրագրեր։ Այս համատեքստում հարկ է նշել, որ վերոնշյալ բոլոր մասնագիտական ծրագրերն անհրաժեշտ է մշակել և ներդնել բոլոր ՔԿՀ-ներում՝ ազատությունից զրկված անձանց համար ապահովելով հավասար հնարավորություններ, ինչպես նաև երաշխավորելով վերասոցիալականացմանն ուղղված նշված գործողությունների առավել արդյունավետությունը։ Առաջարկվում է գնահատել ազատությունից զրկված անձանց կարիքները մասնագիտական կրթության երաշխավորման տեսանկյունից, առկա պահանջարկը, և դրա հիման վրա մշակել և բոլոր ՔԿՀ-ներում ներդնել մասնագիտական կրթական ծրագրեր՝ սկզբնական շրջանում փորձնական տարբերակով, իսկ հետագայում՝ կրկնելով հաջողված սխեմաները:

## 

## **ՈՒՂՂՈՒԹՅՈՒՆ IV` ՀԱՄԱԿԱՐԳԻ ԿԱՌԱՎԱՐՄԱՆ ԵՎ ԱՆՎՏԱՆԳՈՒԹՅԱՆ ԲԱՐԵԼԱՎՈՒՄ**

### Անվտանգության դինամիկ համակարգի մշակում

41. Քրեակատարողական համակարգի վերափոխումը, որը հիմնված է վերականգնման և վերականգնողական արդարադատության նոր գաղափարախոսության վրա, պահանջում է կառավարման նոր համակարգի մշակում և հաստատում՝ մի կողմից ՔԿՀ-ներում կարգուկանոն և անվտանգություն ապահովելու ընդլայնված կարողություններով, մյուս կողմից՝ ՔԿՀ-ի ծառայության վերականգնողական ներուժով:

42. ՔԿՀ-ի անվտանգությունը դրա լավ կառավարման հիմնաքարերից է:

43. Գոյություն ունեն ՔԿՀ-ի անվտանգության երեք հիմնական տարրեր՝ ֆիզիկական անվտանգություն, ընթացակարգային անվտանգություն և դինամիկ անվտանգություն՝

1. անվտանգության ֆիզիկական միջոցները ներառում են պատերը, պատուհանների ճաղավանդակները, փականներն ու դռները, ազդանշանային համակարգերը և այլն,
2. անվտանգության ընթացակարգային միջոցներն այն ընթացակարգերն են, որոնք պետք է պահպանվեն, ինչպես օրինակ՝ ՔԿՀ-ում կալանավորված անձանց կամ դատապարտյալների տեղաշարժի կանոնները, նրանց գույքը, կալանավորված անձանց և դատապարտյալների ու նրանց կացարանների խուզարկությունները,
3. դինամիկ անվտանգությունը պահանջում է զգոն անձնակազմ, որը դրական կերպով է շփվում կալանավորված անձանց և դատապարտյալների հետ և ներգրավում է նրանց կառուցողական գործունեության մեջ՝ կանխատեսելով և կանխելով խնդիրները նախքան դրանց առաջացումը:

44. ՔԿՀ-ներում առավել բարենպաստ մթնոլորտ ստեղծելու համար մշակվել է ՔԿՀ-ների կառավարման նոր մոդել: Այս մոդելը, որը հայտնի է որպես «Դինամիկ անվտանգություն», նպատակ ունի բարելավել ՔԿՀ-ներում աշխատանքային և կենցաղային միջավայրը դատապարտյալների, անձնակազմի և այցելուների համար: Դինամիկ անվտանգության կիրառումը ֆիզիկական և ընթացակարգային անվտանգության համախմբումն է: ՔԿՀ-ի անձնակազմը, որն անմիջականորեն աշխատում է կալանավորված անձանց կամ դատապարտյալների հետ, պետք է լավ պատկերացում կազմի կալանավորված անձանց կամ դատապարտյալների քրեածին վարքագծի համապատասխան սոցիալական գործոնների մասին։ Օգտագործված անվտանգության դինամիկ միջոցներն ավելի շատ հիմնված են ՔԿՀ-կում գտնվող անձանց և ՔԿՀ-ի աշխատողների դերի վրա։ Լավ հարաբերությունների ապահովումը և միջոցների կիրառումը կարող է նվազեցնել կալանավորված անձանց և դատապարտյալների փախուստի վտանգը:

45. Առկա են մի քանի հիմնական բաղադրիչներ, որոնք նպաստում են ՔԿՀ-ներում դինամիկ անվտանգությանը.

1. Կառուցողական պայմաններ. կառուցողական պայմանները կարևոր են քրեակատարողական ծառայությունում, քանի որ թույլ են տալիս կալանավորված անձանց և դատապարտյալներին պահպանել այն պայմանները, որոնք նրանք կունենան ՔԿՀ-ից դուրս գալուց հետո, ունենալ նույն ապահով միջավայրը, ուստի նրանք գիտեն, թե ինչ սպասեն, ու դա նվազեցնում է փախուստի կամ այլ ոչ ցանկալի վարքագծի վտանգը՝ ներառյալ տարբեր տեսակի բռնությունները կալանավորված անձանց կամ դատապարտյալների միջև, ինչպես նաև անձնակազմի նկատմամբ:
2. Լավ հարաբերություններ կալանավորված անձանց և դատապարտյալների ու ՔԿՀ-ի անձնակազմի միջև. որպեսզի անձնակազմի և կալանավորված անձանց կամ դատապարտյալների միջև լավ հարաբերություններ լինեն, պետք է հավասարակշռություն տիրի: Նպատակն անձնակազմի ունեցած լիազորությունների հավասարակշռումն է կալանավորված անձանց կամ դատապարտյալների ըմբռնման հետ, ինչպես նաև նրանց հանդեպ ունեցած կարեկցանքը և փոխադարձ հարգանքը: Սա հնարավորություն է տալիս վերականգնողական գործընթացն ավելի արագ իրականացնել, ինչը նվազեցնում է կալանավորված անձանց կամ դատապարտյալների փախուստի ռիսկը:
3. Անվտանգ և ապահով միջավայրի կարևորություն. կալանավորված անձանց կամ դատապարտյալներին անվտանգ միջավայրում պահելը երաշխավորում է, որ նրանք, կյանքի ավելի լավ որակ ունենալով, իրենց ապահով զգան և չունենան փախուստի կարիք, և հետևաբար դա կանխում է փախուստը կամ այլ ոչ նախընտրելի կամ անօրինական վարքագիծը՝ ներառյալ տարբեր տեսակի բռնությունները կալանավորված անձանց կամ դատապարտյալների միջև, ինչպես նաև անձնակազմի նկատմամբ: Այս անվտանգ միջավայրն անհրաժեշտ է հիմնարկում գտնվելու ողջ ընթացքում:
4. Վերահսկողության համակարգեր. վերահսկողության համակարգերը պահպանում են կալանավորված անձանց կամ դատապարտյալների և նրանց կատարած գործողությունների արձանագրությունը: Ուստի այս համակարգը ՔԿՀ-ի աշխատողներին թույլ կտա հասկանալ, թե որ կալանավորված անձինք կամ դատապարտյալները որտեղ են գտնվում, և արդյոք նրանք կարող են փորձել փախուստի դիմել, կամ դրսևորել անօրինական վարքագիծ՝ ներառյալ տարբեր տեսակի բռնությունները կալանավորված անձանց կամ դատապարտյալների միջև կամ անձնակազմի նկատմամբ: Այս համատեքստում ՔԿՀ-ները պետք է վերազինվեն հսկողության միջոցներով։ Հսկողության գործիքների արդիականացումն առաջին հերթին ենթադրում է ՔԿՀ-ները ժամանակակից տեսահսկման համակարգերով վերազինում, ինչը հնարավորություն կտա ստեղծել օպերատիվ կառավարման կենտրոն և առցանց իրականացվող հսկողության պայմաններում բացառել կոռուպցիոն երևույթները: Տեխնիկական միջոցներով վերազինման ոլորտում մեծ կարևորություն ունի նաև ՔԿՀ-ներում արտակարգ իրավիճակներում գործելու պլանի մշակումը, ՔԿՀ-ին սպառնացող բնածին և տեխնածին վտանգների հիման վրա քաղաքացիական պաշտպանության պլանի մշակումն ու հաստատումը, արտակարգ իրավիճակներում ՔԿՀ-ների դիմակայունության մակարդակի բարձրացումը:
5. ՔԿՀ-ի անձնակազմի դերը. ՔԿՀ-ի անձնակազմի ամենօրյա գործունեությունը բաղկացած է կանոնավոր կերպով կալանավորված անձանց կամ դատապարտյալների անվտանգությունն ու ներկայությունը ստուգելուց, որին հաջորդում է կալանավորված անձանց կամ դատապարտյալներին թույլ տալը դուրս գալ իրենց խցերից: Սա երաշխավորում է կալանավորված անձանց կամ դատապարտյալների անվտանգությունն ու փախուստի բացառումը: ՔԿՀ-ի անձնակազմը պետք է զարգացնի և պահպանի մասնագիտական հարաբերությունները կալանավորված անձանց կամ դատապարտյալների հետ: Հրամայական է, որ կալանավորված անձանց կամ դատապարտյալների հետ աշխատող անձնակազմն ունենա միջանձնային հմտությունների բարձր մակարդակ: Անձնակազմը պետք է կարողանա մշտապես պահպանել արհեստավարժությունն ու արդարությունը: Թեև անձնակազմը միշտ չէ, որ կարող է հաղթահարել խոչընդոտները, բայց նրանք կարող են նվազագույնի հասցնել դրանց ազդեցությունը:

46. Միջազգային չափանիշների և լավագույն փորձի վրա հիմնվելով՝ նախատեսվում են հետևյալ առաջնահերթությունները և գործողությունները.

1) բարձրացնել նյութատեխնիկական անվտանգության մակարդակը՝ ներառյալ սոցիալական անվտանգության համապատասխան մակարդակի ապահովում (ֆինանսական երաշխիքներ) և քրեակատարողական համակարգի աշխատողների պաշտպանություն, ինչպես նաև ժամանակակից տեխնոլոգիաների և տեխնիկական միջոցների ներդնում՝ անվտանգությունը բարձրացնելու և արգելված իրերի ներթափանցումը կանխելու համար։ Թմրամիջոցների կամ այլ նյութերի հայտնաբերման սարքի անհրաժեշտությունը՝ ծանրոցների և այցելուների զննման համար, ամենակարևորն է,

2) մշակել և ներդնել Կառավարման տեղեկատվական համակարգ (այսուհետ՝ ԿՏՀ)՝ վերահսկելու ՔԿՀ-ների գործունեությունը և ապահովելու նոր օրենսդրության իրականացումը,

3) մշակել և ներդնել կալանավորված անձանց և դատապարտյալների հաշվառման համակարգ, որը ստանդարտացված ձևով գրանցում է անձնական, իրավական, վարքագծային և բժշկական տեղեկատվությունը՝ «անհրաժեշտության սկզբունքով» հասանելիությամբ,

4) մշակել և ներդնել ՔԿՀ-ի համար ռիսկերի գնահատման գործիք, որը պահանջում է կալանավորված անձանց և դատապարտյալների գրանցման արդյունավետ համակարգ և նրանց, նրանց քրեածին կարիքների, ռիսկի մակարդակների և կարիքների վերաբերյալ ստատիկ և դինամիկ տվյալների գրանցում,

5) մշակել անվտանգության դասակարգման համակարգ (ռիսկերի գնահատման գործիքն այս առումով լավ կառավարման գործիք կլինի),

6) մշակել բազմամասնագիտական աշխատանք գնահատումների համար (անվտանգություն, կարիքներ, ռիսկի մակարդակ և այլն)՝ ներգրավելով տարբեր մասնագետներ (անվտանգություն, սոցիալական աշխատողներ, հոգեբաններ, մանկավարժներ և այլն),

7) որպես կառավարման գործիք՝ բարելավել վիճակագրական տվյալների հավաքագրումը, կառավարումը և վերլուծությունը՝ ռիսկերը վերլուծելու, կանխատեսումներ և նախագծումներ անելու, պլանավորումն ու իրականացումը բարելավելու համար,

8) Արդարադատության նախարարության, Պրոբացիայի և Քրեակատարողական ծառայությունների, տարբեր ՔԿՀ-ների և ՔԿՀ-ի անձնակազմի միջև շփումը պետք է լինի գործընկերային և կառուցողական՝ հաշվի առնելով մարմինների գործառույթները,

9) խախտումները բացահայտելու և ժամանակին ու համարժեք արձագանքներ ստանալու համար ներքին ստուգման մեխանիզմի մշակում,

10) անձնակազմը կալանավորված անձանց կամ դատապարտյալների հետ աշխատելիս պետք է դրական վերաբերմունք ունենա նրանց հանդեպ, պետք է իմանա և հասկանա, որ կալանավորված անձինք կամ դատապարտյալներն արդար վերաբերմունքի իրավունք ունեցող մարդիկ են:

### Կոռուպցիայի և քրեական ենթամշակույթի հաղթահարումը

47. ՔԿՀ-ներում կոռուպցիայի դեմ պայքարի ցանկացած միջոց պետք է ինտեգրվի Քրեակատարողական ծառայության պատշաճ կառավարման պրակտիկայում, և ՔԿՀ-ներում պատշաճ կառավարման և կոռուպցիայի կանխարգելման միջև անքակտելի կապն անհրաժեշտ է ընդունել նախքան ՔԿՀ-ներում կոռուպցիայի դեմ պայքարի կոնկրետ միջոցներ ձեռնարկելը: Հետևյալ կետերի պահպանումն ուղղակիորեն ազդեցություն կունենա քրեակատարողական համակարգի կոռուպցիոն երևույթների նկատմամբ խոցելիության նվազեցման վրա.

1. կալանավորված անձանց կամ դատապարտյալների ռիսկերի և կարիքների գնահատում՝ անհատականացված հիմքով,
2. գնահատման արդյունքների համաձայն՝ կալանավորված անձանց կամ դատապարտյալների դասակարգում և այդ խմբերի բաժանումն ըստ անվտանգային գոտիների,
3. ՔԿՀ-ներում պահվող անձանց իրական կարիքներին համապատասխան բազմաթիվ վերականգնողական ծրագրերի առկայություն,
4. ՔԿՀ-ների համապատասխան անձնակազմին պաշտոնական լիազորություններին և կարողություններին համապատասխան գործունեության ապահովում,
5. կալանավորված անձանց կամ դատապարտյալների իրավունքների պաշտպանության համար Նելսոն Մանդելայի կանոնների տարբեր երաշխիքների կիրառում:

48. Այս ուղղության նպատակներն ուղղված են կոռուպցիայի բացառմանը և համակարգում քրեական ենթամշակույթի հաղթահարմանը։ Կոռուպցիոն բնույթի դրսևորումները բացահայտելու նպատակով նախատեսվում է իրականացնել ընդհանուր աուդիտ, որը հնարավորություն կտա բացահայտելու բոլոր խախտումներն ու չարաշահումները և պատասխանատվության ենթարկել դրանք թույլ տված անձանց։ Այս համատեքստում ՔԿՀ-ները պետք է վերազինվեն հսկողության միջոցներով։

### Աշխատակազմի և կառավարման հետ կապված խնդիրներ

49. Անձնակազմը ցանկացած համակարգի հիմնաքարն է, և դրա արդյունավետությունը մեծապես կախված է անձնակազմի բարոյական որակներից և որակավորումից։ Աշխատակազմը պետք է հատուկ հավաքագրվի և վերապատրաստում անցնի կալանավորված անձանց կամ դատապարտյալների հետ աշխատելու համար: Այն դեպքում, երբ անձնակազմը պատշաճ պատրաստված չէ կալանավորված անձանց կամ դատապարտյալների հետ հարաբերություններ հաստատելու և պահպանելու համար, ավելի հավանական է, որ նրանք խոցելի կլինեն կալանավորված անձանց կամ դատապարտյալների պայմանավորվածությունների և նրանց կողմից մանիպուլյացիաների նկատմամբ: Քրեակատարողական ծառայությունն ունի մոտ 2 000 (երկու հազար) անձնակազմ՝ մոտ 2 400 (երկու հազար չորս հարյուր) կալանավորված անձանց կամ դատապարտյալներին վերահսկելու համար։ Տասը ՔԿՀ-ներից վեցն ավելի շատ աշխատակազմ ունեն, քան դատապարտյալներ:

50. Արդարադատության նախարարությունն ակնկալում է հարաբերակցությունը 1:1-ից դարձնել 1:3 (մեկ աշխատողը գործ կունենա երեք կալանավորված անձի կամ դատապարտյալի հետ): Այս համատեքստում ակնկալվում է, որ այս հարաբերակցությունը կհասնի հատկապես արտաքին և ներքին անվտանգության ստորաբաժանումներում անձնակազմի վերանայման միջոցով: Այս ուղղության նպատակները միտված են քրեակատարողական ծառայության մասնագիտական համապատասխան ներուժ ունեցող կադրերի պատրաստմանը, ինչպես նաև Պրոբացիայի ծառայության կարգավիճակի վերանայմանը և ըստ այդմ՝ կադրերի ներգրավման մեխանիզմի և սոցիալական երաշխիքների համակարգի փոփոխությանը: Սոցիալական ապահովության անհրաժեշտ մակարդակի սահմանումը կնպաստի քրեակատարողական համակարգում ծառայությունն ավելի գրավիչ դարձնելուն՝ այդպիսով երաշխավորելով ինչպես թափուր հաստիքների համալրումը, այնպես էլ որակյալ կադրերի ներգրավումը: Ըստ այդմ, նախատեսվում է քայլեր ձեռնարկել վերը նշված խնդիրների լուծումներին հասնելու ուղղությամբ, ինչպիսիք են՝

1. վերանայել և սահմանել անձնակազմի ընտրության հստակ չափանիշներ,
2. նախագծել անձնակազմի հավաքագրման պլան՝ վերլուծել ինչն է խոչընդոտում անհրաժեշտ որակավորում ունեցող պրոֆեսիոնալ անձնակազմի հավաքագրմանը,
3. մշակել և ներդնել ՔԿՀ-ների և Պրոբացիայի ծառայության ամբողջ անձնակազմի աշխատատեղերի նկարագրությունները, ներառյալ աշխատավարձի սանդղակի համակարգ, աշխատաշուկայում առաջադրանքների, պարտականությունների և մրցունակություն հստակ բաշխում ստանալու նպատակով,
4. ավելացնել առավելությունները և երաշխիքները,
5. ապահովել նոր ՔԿՀ-ի անձնակազմի հավաքագրման, ընտրության և վերապատրաստման ժամանակին մեկնարկը,
6. բարելավել անձնակազմի աշխատանքային պայմանները, օրինակ՝ 24-ժամյա հերթափոխով աշխատող ՔԿՀ-ի անձնակազմին ապահովել սննդով, պրոբացիայի շահառուների հետ պրոբացիայի ծառայողների աշխատանքի համար համապատասխան վայրերի ապահովում։

### Քրեակատարողական և պրոբացիայի համակարգում էլեկտրոնային գործիքների բարելավում

51. Պատշաճ գործող ԿՏՀ-ը և կալանավորված անձանց ու դատապարտյալների տեղեկատվական ռեգիստրը յուրաքանչյուր քրեակատարողական համակարգի հիմնական պահանջներից է: ԿՏՀ-ի մշակումը պետք է հիմնված լինի քրեակատարողական համակարգում առկա տեղեկատվական կարիքների վրա։ Այս համակարգում հավաքված հիմնական տեղեկատվությունը կարող է օգտագործվել ՔԿՀ-ի բոլոր ծառայությունների կողմից և այն կարող է կիսվել արտաքին գործընկերների հետ (պրոբացիայի ծառայություն, ոստիկանություն, դատական համակարգ և այլն): Նման համակարգի սպասարկման համար անհրաժեշտ է պատրաստված անձնակազմ և համապատասխան բյուջե: Համակարգը պետք է մշակվի քայլ առ քայլ՝ համակարգից օգտվող անձնակազմի ջանքերի ներդրմամբ և փորձարկմամբ: Ներկայիս e-penitentiary համակարգը կարող է ստանալ կալանավորված անձանց և դատապարտյալների անհատական տվյալները, սակայն այն չի կարող արագ բեռնել ՔԿՀ-ում առկա ավելի շատ տեղեկատվություն և վիճակագրություն: Օրինակ, ստանալ այնպիսի տեղեկություն, ինչպիսին են կրթությունը, կարգապահությունը, այցելությունները, տարիքը, դատապարտյալների անվտանգության մակարդակները: Բացակայում են նաև ներքին վերահսկողության այլ մեխանիզմները, ներառյալ՝ ներքին աուդիտի համակարգը, ֆորմալացված գործընթացները՝ հետևելու կալանավորված անձանց և դատապարտյալների բողոքների քանակին և տեսակներին, անձնակազմից և դատապարտյալներից կամ կալանավորված անձանցից արժեքավոր արձագանքներ ստանալու ընթացակարգերն ու մեխանիզմները: Անհրաժեշտ է ջանքեր գործադրել e-penitentiary տվյալների շտեմարանի համակարգի ֆունկցիոնալության ընդլայնման համար։ Սա նաև կներառի կալանավորված անձանց և դատապարտյալների բողոքները գրանցելու, վերանայելու, հետևելու և ընդհանուր բողոքները բացահայտելու գործառույթ: Ընդ որում՝ լուսանկարելու, մատնահետքեր վերցնելու, ինչպես նաև տեսանկարելու ողջ գործընթացն իրականացվելու է թվայնացված եղանակով՝ արխիվացվելով յուրաքանչյուր անձի անվանական թղթապանակում: Ավտոմատացված համալիրի առավելություններից է նաև ցանկացած ձևաչափով հաշվետվություններ ստանալու, վերլուծական աշխատանքներ իրականացնելու հնարավորության առկայությունը: Այս լույսի ներքո հարկ է նշել, որ և՛ Քրեակատարողական, և՛ Պրոբացիայի ծառայություններում բացակայում են նշված ծառայությունները և անհրաժեշտ անձնակազմ՝ շահառուներին հարցումներ իրականացնելու համար։ Այս տեսակի արտահերթ և պլանավորված հարցումները հանդիսանում են կառավարման կարևոր տեղեկատվության աղբյուր, որը թույլ է տալիս ավելի լավ պատկերացում կազմել հիմնարկում տիրող մթնոլորտի, բարոյականության, անձնակազմի, կալանավորված անձանց և դատապարտյալների անվտանգության մասին ընկալումների, ապահովության, կոռուպցիայի, կիրառվող չափից դուրս ուժի, առաջնորդական իրավասությունների և այլ կարևոր հետադարձ կապի վերաբերյալ:

## 

## **ՈՒՂՂՈՒԹՅՈՒՆ V**՝ **ՊՐՈԲԱՑԻԱՅԻ ԾԱՌԱՅՈՒԹՅԱՆ ՀԵՏԱԳԱ ԶԱՐԳԱՑՈՒՄԸ ԵՎ ՆՈՐ ԱՅԼԸՆՏՐԱՆՔԱՅԻՆ ՊԱՏԻԺՆԵՐԻ ԵՎ ԽԱՓԱՆՄԱՆ ՄԻՋՈՑՆԵՐԻ ԿԻՐԱՌՈՒՄ**

52. Համաձայն միջազգային փաստաթղթերի (Տոկիոյի կանոններ, ԵԽ Պրոբացիայի կանոններ) Պրոբացիայի ծառայությունն ունի պատասխանատվության չորս ոլորտ՝

1. գործողություններ նախաքննական փուլում, հատկապես մինչդատական զեկույցների ներկայացում դատախազությանը և դատարաններին,
2. համայնքային ոլորտում՝ պայմանական վաղաժամկետ ազատում պրոբացիայի վերահսկողությամբ և հանրային աշխատանք,
3. գործողություններ ազատազրկման հետ կապված պատիժները կրելու ընթացքում՝ մասնակցություն դատապարտյալների պատժի անհատական պլանավորման, պայմանական վաղաժամկետ ազատման նախապատրաստման, պայմանական վաղաժամկետ ազատման հարցերում,
4. վերահսկողություն և աջակցություն պայմանական վաղաժամկետ ազատված անձանց:

53. Առաջիկա տարիներին ուշադրությունն անհրաժեշտ է կենտրոնացնել հետևյալ ուղղություններով՝

1. տնային կալանքի և վարչական հսկողության տակ գտնվող մեղադրյալների նկատմամբ էլեկտրոնային մշտադիտարկման իրականացում (որպես քրեական արդարադատության նոր օրենսդրության նոր պահանջներ),
2. համայնքում Պրոբացիայի ծառայության հետագա զարգացումն ու ընդլայնումն ազատազրկման հետ չկապված պատիժների իրականացման դեպքում, մասնավորապես, հանրային աշխատանքների կազմակերպման դեպքում՝ դատապարտյալներին ներգրավելով կանաչապատման, բարեկարգման և այլ աշխատանքներում,
3. պայմանական վաղաժամկետ ազատման համակարգի կատարելագործում:

### Աշխատանքային ծանրաբեռնվածության և կառավարչական խնդիրների կրճատում

54. Ի լրումն դատական ​​պրակտիկայի և պատժամիջոցների կիրառման հետ կապված պրակտիկայի վերլուծության՝ ուսումնասիրության գնահատականները հիմնված են Պրոբացիայի ծառայության հետագա արդյունավետ աշխատանքի համար անհրաժեշտ տեխնիկական ռեսուրսների և միջոցների քանակի վրա: Աշխատանքի ծանրաբեռնվածության առումով պրոբացիայի արդյունավետ աշխատանքի համար յուրաքանչյուր պրոբացիայի ծառայողի հաճախորդների բազայի չափը չի կարող գերազանցել 50-ը։ Այս սահմանից բարձրի դեպքում Պրոբացիայի ծառայության աշխատանքի արդյունավետությունը կտրուկ նվազում է։ Պրոբացիայի եվրոպական կանոնների 29-րդ կանոնը նշում է, որ «Պրոբացիայի անձնակազմի թիվը պետք է բավարար լինի աշխատանքն արդյունավետ կազմակերպելու համար»: Այս լույսի ներքո կարևոր է վերանայել Պրոբացիայի ծառայության անձնակազմի ներկայիս թիվը:

### II. Պրոբացիայի ծառայության զինում էլեկտրոնային մշտադիտարկման համար անհրաժեշտ ռեսուրսներով և տարածքներով

55. Քրեական արդարադատության ոլորտում պատժողական քաղաքականությունից վերականգնողական արդարադատության անցումից հետո Հայաստանի Հանրապետության կառավարությունն իր ծրագրում ընդգծվել է իր հանձնառությունը շարունակելու քայլեր ձեռնարկել՝ պրոբացիայի ինստիտուտի հետագա զարգացման ու կատարելագործման ուղղությամբ, ինչպես նաև իրավական համակարգում ներդրված` Հայաստանի Հանրապետության քրեական, քրեական դատավարության և քրեակատարողական օրենսգրքերով ազատազրկման այլընտրանք հանդիսացող պատիժների և կալանավորման այլընտրանք հանդիսացող խափանման միջոցների գործնական կիրառման համար անհրաժեշտ միջոցների ապահովելու ուղղությամբ։ Պրոբացիայի ծառայությունն անհրաժեշտ է համալրել էլեկտրոնային հսկողության միջոցների համար անհրաժեշտ սարքավորումներով և ենթակառուցվածքով:

56. Էլեկտրոնային հսկողության սարքերի միջոցով Պրոբացիայի ծառայությունը, որն ապահովում է այլընտրանքային խափանման միջոցների կատարումը, ինչպիսիք են տնային կալանքը, վարչական հսկողությունը և ազատության սահմանափակումը, հնարավորություն կունենա վերահսկել շահառուների տեղաշարժը և խախտման դեպքում անհապաղ արձանագրել այն։

### III. Պրոբացիայի ծառայության հանրային վարկանիշի բարձրացում

57. Հանրային իրազեկման մի շարք միջոցառումները (ինչպես օրինակ՝ բուհերում հանրային դասախոսություններ՝ պրոֆեսորադասախոսական կազմի և ուսանողների մասնակցությամբ, ինչպես նաև մեդիա ակտիվություն՝ ռադիո կամ հեռուստահաղորդումներ, հանդիպումներ քաղաքապետարանների հետ) կարող են նաև աջակցել Պրոբացիայի ծառայության հանրային վարկանիշի բարձրացմանը՝ որպես դատապարտյալների հետ աշխատելով նրանց վերասոցիալականացման միջոցով հանցագործության նվազեցման և հանրային անվտանգության բարձրացման համար պատասխանատու պետական մարմնի:

### IV**.** Համագործակցություն և սիներգիա քրեակատարողական հիմնարկների և պրոբացիայի ծառայությունների միջև

58. Քրեակատարողական և Պրոբացիայի ծառայությունների միջև համագործակցության արդյունավետ մեխանիզմների ստեղծումը մեծապես կարևորվում է Արդարադատության նախարարության կողմից։

59. Կան ընդհանուր եզրեր, որտեղ կարելի է զարգացնել համագործակցությունն ու սիներգիան։ Աշխատանքային գործընթացներից և համակարգերից մի քանիսը, որոնք հնարավոր է համատեղ մշակվել, հետևյալն են՝

1. պատժի կատարման անհատական պլանավորում (քրեակատարողական փուլ),
2. պատժի կրումից պայմանական վաղաժամկետ ազատում,
3. վերասոցիալականացման հանձնաժողովներ,
4. անցումային վերահսկողություն և ազատման նախապատրաստում:

60. Այս համատեքստում կարևոր է կենտրոնանալ հետևյալ հարցերի վրա՝

1. պատժի կատարման անհատական պլանավորման համակարգի համատեղ մշակում,
2. պայմանական վաղաժամկետ ազատման համար աշխատանքային գործընթացների համատեղ մշակում,
3. ՔԿՀ-ների և Պրոբացիայի ծառայության ներգրավվածությունը պատժի կատարման անհատական պլանավորման գործընթացում և յուրաքանչյուրի դերը սահմանում Վերասոցիալականացման հանձնաժողովներում և պայմանական վաղաժամկետ ազատման վերաբերյալ նախապատրաստման/խորհրդատվության հարցում,
4. պայմանական վաղաժամկետ ազատման վերաբերյալ Քրեակատարողական և Պրոբացիայի ծառայության միջնորդություն ներկայացնելու համար պահանջվող նվազագույն որակական պայմանների ձևակերպում,
5. աշխատանքային գործընթացի ձևակերպում, թե երբ և ինչպես է Պրոբացիայի ծառայությունը մասնակցելու պայմանական վաղաժամկետ ազատման նախապատրաստմանը,
6. պայմանական վաղաժամկետ ազատման հետ կապված աշխատանքային գործընթացի ձևակերպում՝ դատապարտյալին պայմանական վաղաժամկետ ազատվելուց հետո:

### Վերասոցիալականացման ծրագրերի մշակում

61. Պրոբացիայի շահառուների վերասոցիալականացմանն ուղղված ծրագրերի իրականացման նպատակով՝ «Աջակցություն Հայաստանում պրոբացիայի ծառայության զարգացմանը» ծրագրի շրջանակներում 2021 թվականին մշակվել է «Ընդհանուր իրավախախտումների վերականգնման ծրագիրը» (GORP), որի նպատակն է աջակցել ազգային իշխանություններին լիովին հաստատելու պրոբացիայի հասկացությունը պրակտիկայում անհրաժեշտ օրենսդրական, ինստիտուցիոնալ և գործառնական շրջանակի տրամադրման միջոցով։ GORP-ը մշակվել և նախատեսվում է իրականացնել Պրոբացիայի ծառայության այն շահառուների հետ, որոնք գնահատվել են ռիսկերի և կարիքների գնահատման գործիքի միջոցով որպես ռիսկայնության ցածր կամ միջին մակարդակ ունեցողներ:

62. Ծրագիրն անցել է իր պիլոտային փորձարկումը և հարմարեցվել է հայաստանյան իրականությանը։

63. Վերականգնողական ընդհանուր ծրագրերից հետո անհրաժեշտ է ճանաչել և ընդլայնել պրոբացիայի շահառուների մասնագիտական ուսուցման փաթեթը բոլոր մարզերում: Ներկայումս մասնագիտական կրթության և վերականգնողական կենտրոն գործում է Արարատի մարզում պրոբացիայի մարզային բաժնի ենթակայությամբ: Կա անհրաժեշտություն նման կենտրոններ ունենալ նաև այլ տարածքներում՝ ապահովելով շահառուների արդյունավետ վերաինտեգրումը մասնագիտական հմտություններ ձեռք բերելու, նրանց հետագա զբաղվածության ապահովման, ինչպես նաև կրկնահանցագործությունների նվազմանը և ընդհանրապես համայնքի անվտանգության ապահովման միջոցով։

### Պատիժների և խափանման միջոցների կիրառում

64. Պրոբացիայի ծառայության խնդիրներից է վերահսկողությունը պատիժը պայմանականորեն չկիրառելու դեպքում և պատիժը կրելուց պայմանական վաղաժամկետ ազատված անձանց նկատմամբ։ Ցանկալի է իրականացնել դատարանի դատավճռով պրոբացիայի վերահսկողությամբ կիրառված պայմանական պատժի պիլոտային փորձարկումը՝ պարբերաբար տեղեկատվություն տրամադրելով դատախազներին և դատավորներին Պրոբացիայի ծառայության՝ պրոբացիայի վերահսկողություն իրականացնելու կարողությունների մասին։

65. Պրոբացիայի ծառայությունը մասնակցում է դատապարտյալին պատիժը կրելուց պայմանական վաղաժամկետ ազատելու հարցը դատարան ներկայացնելու մասին զեկույցի պատրաստմանը` կենտրոնանալով այն հարցի վրա, թե ինչպես կարելի է նվազեցնել կրկնահանցագործության ռիսկերը և կանխատեսել կրկնակի հանցագործության հավանականությունը:

66. Համագործակցության ոլորտներից է նաև դատապարտյալի պատժից ազատելու նախապատրաստումը: Վաղաժամկետ ազատումից հետո իրականացվող վերահսկողությունը, որը Պրոբացիայի ծառայության կարևոր խնդիրներից մեկն է, պետք է ավելի զարգանա՝ մշակելով անհատական վերահսկողության պլաններ, ֆիքսելով հաշվետվությունների հաճախականությունը, նպաստելով շահառուներին աշխատանքի տեղավորմանը, բնակարանային ապահովմանը, ինչպես նաև ընտանեկան կապերի վերականգնմանը, կախվածության և առողջական այլ խնդիրներ հետ կապված խնդիրների լուծմանը և այլն:

67. Պրոբացիայի ծառայության կողմից կիրառվող ազատազրկման հետ չկապված պատժամիջոցները պետք է լինեն համայնքահեն, ինչը ներառում է ի շահ համայնքի կամ դատապարտյալի կողմից պատճառված վնասն իրապես կամ խորհրդանշական կերպով հարթելու նպատակով իրականացվող չվարձատրվող աշխատանքի կազմակերպումը և վերահսկողությունը։

68. Պրոբացիայի ծառայության գործառույթներից է նաև տուգանքի ձևով պատիժը կատարելը։ Այն կարելի է ենթակա դարձնել առանձին մասնագիտացված անձնակազմով ստորաբաժանման, որպեսզի չխոչընդոտի Ծառայության այլ բաժիններն աջակցության և օժանդակության ուղղվածության գործառույթներին։ Միջազգային փորձը խորհուրդ է տալիս, որ այն ի վերջո պետք է փոխանցվի դատական կարգադրիչների ծառայությանը:

## **ՈՒՂՂՈՒԹՅՈՒՆ VI՝ ՔՐԵԱԿԱՏԱՐՈՂԱԿԱՆ ՀԻՄՆԱՐԿՆԵՐՈՒՄ ՊԱՀՊԱՆՈՒԹՅԱՆ ԵՎ ԱՆՎՏԱՆԳՈՒԹՅԱՆ ԲՆԱԳԱՎԱՌՈՒՄ ԾԱՌԱՅՈՒԹՅԱՆ ԿԱԶՄԱԿԵՐՊՄԱՆ ՆՈՐ ՄՈԴԵԼԻ ՆԵՐԴՐՈՒՄ**

69. ՔԿՀ-ներում պահպանության և անվտանգության բնագավառում ծառայության կազմակերպման նոր մոդելի (այսուհետ՝ Նոր մոդել) ներդրման անհրաժեշտությունը բխում է քրեակատարողական ոլորտի բարեփոխումների վերաբերյալ հաստատված մի շարք իրավական փաստաթղթերից, որոնց թվում են Կառավարության 2021-2026 թվականների ծրագիրը և Քրեակատարողական և պրոբացիայի ոլորտի 2019-2023 թվականների ռազմավարությունը։

### I. Քրեակատարողական հիմնարկներում պահպանության և անվտանգության բնագավառում ծառայության կազմակերպման նոր մոդելի պիլոտավորում և նոր մոդելին ներկայացվող պահանջները

70. Նոր մոդելի ներդրումը հանդիսանալու է պիլոտային ծրագիր և կախված է մեկ ՔԿՀ-ում այն փորձարկելու արդյունքներից:

71. Նոր մոդելի ներդրմանհիմնական նպատակներն են.

1. ներդնել քրեակատարողական ծառայողների ընտրության, նշանակման, պատրաստման և առաջխաղացման նոր համակարգ (այսուհետ՝ Համակարգ)՝ համապատասխան անհրաժեշտ մոտեցումներով ու լուծումներով,
2. ներկայացնել Համակարգի ներդրմամբ պայմանավորված քրեակատարողական համակարգի ենթակառուցվածքային փոփոխությունների հնարավորությունները,
3. բարելավել քրեակատարողական ծառայողների մասնագիտական գիտելիքների ու աշխատանքային ունակությունների շարունակական կատարելագործման և սոցիալական պայմանները,
4. փորձարկել Համակարգի և Նոր մոդելի կիրառումը «Սևան» ՔԿՀ-ում:

### II. Քրեակատարողական հիմնարկներում պահպանության և անվտանգության բնագավառում ծառայության կազմակերպման նոր մոդելի ներդրման ընթացքը

72. Նոր մոդելի ներդրման գործընթացի մեկնարկը ցանկալի է իրականացնել 2024 թվականի առաջին եռամսյակից՝ սկսելով այն մեկ ՔԿՀ-ից՝ որպես պիլոտային ծրագիր:

73. Նոր մոդելի ներդրումը նախատեսվում է ամբողջականացնել մինչև 2028 թվականը ներառյալ՝ քրեակատարողական բոլոր հիմնարկներում և կենտրոնական մարմնում՝ համապատասխան փուլային լավարկումներ իրականացնելով։

74. Նոր մոդելի ներդրման գործընթացը նախատեսվում է իրականացնել ՔԿՀ-ի անվտանգային հատուկ ստորաբաժանում ձևավորելուց, որը հանդիսանալու է ՔԿՀ-ում գործող երկու՝ անվտանգության ապահովման և պահպանության ապահովման, կառուցվածքային ստորաբաժանումների միավորման արդյունքում ձևավորվող նոր ստորաբաժանում, որտեղ դիմած և քրեակատարողական ծառայության պաշտոնի անցնելու համար սահմանված պահանջները բավարարող քաղաքացիները` Արդարադատության նախարարի համապատասխան ակտով ներգրավվելու են եռամսյա ուսումնական դասընթացներում, որոնք ավարտելուց և համապատասխան ավարտական քննությունները դրական հանձնելուց հետո գործուղվելու են մեկամսյա ստաժավորման:

75. Փորձարկման արդյունքներով իրականացվելու են քրեակատարողական ծառայողների մասնագիտական պատրաստման, նրանց ծառայության արդյունավետ կառավարմանն ուղղված մեթոդաբանական շտկումներ, որոնք իրականացվելու են Արդարադատության նախարարության կողմից՝ մշտադիտարկման արդյունքում տրված առաջարկությունների, ինչպես նաև քրեակատարողական ծառայության կողմից ներկայացված առաջարկությունների հիման վրա: Մեթոդաբանական շտկումները կարող են հանգեցնել օրենսդրական փոփոխությունների և լրացումների, ինչպես նաև այլ գործընթացների իրականացման՝ ուղղված Նոր մոդելի փորձարկման արդյունքներով քրեակատարողական ծառայողների բարելավումն ապահովելու համար:

76. Մշտադիտարկումն արդյունավետորեն իրականացնելու համար Արդարադատության նախարարությունը գնահատելու է հետևյալ հանգամանքները՝

1. քրեակատարողական ծառայողների վարքագիծը և կարգապահությունը, ներառյալ՝ խրախուսանքների և տույժերի քանակը, տեսակը,
2. կալանավորված անձանց կամ դատապարտյալների կողմից ներկայացված՝ Նոր մոդելին վերաբերող բողոքները, դրանց բովանդակությունը,
3. Մարդու իրավունքների պաշտպանի աշխատակազմի ներկայացուցիչների, հասարակական դիտորդների, փաստաբանների կողմից ներկայացված՝ Նոր մոդելին վերաբերող դիմումներն ու բողոքները, դրանց բովանդակությունը,
4. ֆիզիկական ուժ, հատուկ միջոցներ կամ զենք գործադրելու դեպքերը, դրա հիմնավորվածությունը,
5. կալանավորված անձանց կամ դատապարտյալների նկատմամբ կիրառված տույժերի քանակը և տեսակները,
6. բանակցություններ վարելու, կոնֆլիկտները հաղթահարելու դեպքերը, դրանց բովանդակությունը,
7. քրեակատարողական ծառայողների մասնագիտական ունակությունների բարելավման ու կոմպենսացիայի պատշաճ իրականացման արձանագրված դեպքերը,
8. քրեակատարողական ծառայության հանրային ընկալումը բարձրացնող հանգամանքներ և այլն:

### III. Քրեակատարողական ծառայողների թեկնածուների ընտրությունը և դասընթացի կազմակերպումը

77. Նոր մոդելի ներդրումն իրականացվելու են մրցույթը հաղթահարած քրեակատարողական ծառայողների թեկնածուների (այսուհետ նաև՝ ունկնդիր) ընտրության և նրանց մասնագիտական պատրաստման միջոցով: Քրեակատարողական ծառայողների թեկնածուների մասնագիտական պատրաստումը բաղկացած է լինելու հետևյալ փուլերից՝

1. ուսումնական դասընթաց, որը տևելու է երեք ամիս,
2. ավարտական քննություն, որն անց է կացվելու դասընթացում ներառված թեմաների և առարկաների շրջանակներում, եթե ուսումնական դասընթացի ընթացիկ ստուգումները դրական են,
3. ստաժավորում ՔԿՀ-ներից որևէ մեկում, որը տևելու է մեկ ամիս,
4. ստաժավորման արդյունքների ամփոփում,
5. ավարտական վկայականների տրամադրում և պաշտոնի նշանակում:

78. Սույն Հավելվածի 97-րդ կետում նշված մասնագիտական պատրաստման ընթացքում ունկնդիրի վարձատրությունն իրականացվելու է «Նվազագույն ամսական աշխատավարձի մասին» օրենքի 1-ին հոդվածով նախատեսված աշխատավարձի չափով: Եթե հարցազրույցն անցնում և մասնագիտական պատրաստմանը մասնակցում է քրեակատարողական ծառայող, ապա դասընթացի ընթացքում նա, ազատվելով իր ծառայողական պարտականությունների կատարումից, պահպանում է իր վարձատրությունը: Նման մոտեցումը կարևոր է քրեակատարողական ծառայության գրավչությունն ապահովելու համար:

79. «Սևան» ՔԿՀ-ում պիլոտային ծրագրի շրջանակներում մասնագիտական պատրաստման համար հայտարարվելու է մրցույթ, որի արդյունքում ընտրվելու է քրեակատարողական ծառայողների 150 թեկնածու, որից առնվազն 15 թեկնածուն պետք է լինեն իգական սեռի ներկայացուցիչ: Մրցույթին կարող են մասնակցել ինչպես քրեակատարողական ծառայողները, այնպես էլ քրեակատարողական ծառայող չհանդիսացող յուրաքանչյուր անձինք, ովքեր համապատասխանում է «Քրեակատարողական ծառայության մասին» օրենքով սահմանված՝ քրեակատարողական ծառայության անցնելուն ներկայացվող հիմնական պահանջներին: Սույն կետում նշված թիվը ձևավորվելու է երկու մրցույթներով՝ առանձին կազմակերպելով քրեակատարողական գործող ծառայողների և ծառայող չհանդիսացող անձանց համար:

80. Մրցույթն անց է կացվում երկու փուլով՝

1. փաստաթղթերի ուսումնասիրություն և բարեվարքության ստուգում,
2. հարցազրույց:

81. Բարեվարքության ստուգման համար ունկնդիրը պետք է ներկայացնի բարեվարքության վերաբերյալ լրացված հարցաթերթիկը, որի հիման վրա Քրեակատարողական ծառայության անձնակազմի կառավարման և կադրային քաղաքականության համար պատասխանատու ստորաբաժանումն իրականացնում է համապատասխան հարցումներ, ճշգրտումներ և ստուգումներ:

82. Դասընթացն առնվազն պետք է ներառի՝

1. տեսական գիտելիքներ Հայաստանի Հանրապետության սահմանադրական իրավունքի հիմունքներից, մարդու իրավունքներից և ազատություններից, Հայաստանի Հանրապետության քրեակատարողական իրավունքից, Հայաստանի Հանրապետության քրեական իրավունքից, Հայաստանի Հանրապետության վարչական իրավունքից, Հայաստանի Հանրապետության քրեական դատավարության իրավունքից, օպերատիվ-հետախուզական գործունեությունից, անվտանգության ապահովման հիմունքներից,
2. գիտելիքներ և հմտություններ հատուկ ֆիզիկական պատրաստականությունից, ծառայության իրականացման մարտավարությունից, կրակային պատրաստականությունից, ծառայողական կարգապահությունից, ինչպես նաև լեզուների (ռուսերեն, անգլերեն կամ այլ) իմացություն,
3. առանցքային հմտություններ անվտանգությունից և առաջին օգնությունից, ներառյալ՝ առաջին բժշկական օգնությունից, մասնագիտական հոգեբանությունից և հաղորդակցման հմտություններից:

83. Ավարտական քննության կազմակերպման ու անցկացման նպատակով Արդարադատության նախարարի հրամանով ձևավորվելու է Ավարտական քննական հանձնաժողով, որի կազմում անհրաժեշտ է ընդգրկել Արդարադատության նախարարության և քրեակատարողական ծառայության երկուական ներկայացուցիչներ, ՊՈԱԿ-ի մեկ ներկայացուցիչ, ինչպես նաև քրեակատարողական ոլորտի անկախ 2 փորձագետ, ովքեր նշանակվելու են Արդարադատության նախարարի կողմից:

84. Ավարտական քննական հանձնաժողովը գնահատելու է մասնագիտական պատրաստում անցած անձի գիտելիքները՝ Կրթության, գիտության, մշակույթի և սպորտի նախարարի կողմից հաստատված չափորոշիչների հիման վրա Արդարադատության նախարարի հաստատված գնահատման համակարգով, որի արդյունքում դրական գնահատական ստացած անձինք անցնելու են ստաժավորում ՔԿՀ-ներից մեկում:

85. Ավարտական քննությունները դրական հանձնած ունկնդիրները՝ քրեակատարողական ծառայության ղեկավարի իրավական ակտով, տարբեր ՔԿՀ-ներում մասնակցելու են ստաժավորման՝ հաստատված ցանկին համապատասխան:

86. Անվտանգային համակարգի ղեկավար պաշտոններ զբաղեցնելու համար մրցույթը պետք է հայտարարվի առանձին, որին կարող են մասնակցել «Քրեակատարողական ծառայության մասին» օրենքով բաժնի պետի, պետի տեղակալի կամ հերթապահ պատասխանատուի պաշտոնների համար ներկայացվող պահանջներին բավարարող քաղաքացիները: Անվտանգային համակարգի ղեկավար պաշտոններ զբաղեցնելու համար մրցույթն իրականացվում է փաստաթղթերի ուսումնասիրության և բարեվարքության ստուգման, ինչպես նաև հարցազրույցի միջոցով, որի արդյունքներով որոշվելու է անձի մասնակցությունն ուսումնական դասընթացին:

87. Անվտանգային համակարգի ղեկավար պաշտոններ զբաղեցնելու համար մրցույթն հաղթահարած անձինք ներգրավվում են մասնագիտական մեկամսյա դասընթացներին, որոնց ընթացքում, բացի նախատեսված ընդհանուր դասընթացներից դասավանդվելու է նաև անձնակազմի և սթրեսի կառավարման վերաբերյալ դասընթացներ: